പാര്ലമെന്റ് അംഗങ്ങളുടെ എണ്ണം ആയിരമാക്കാന് കേന്ദ്രനീക്കം ആരോപണവുമായി കോണ്ഗ്രസ് ദില്ലി: ലോക്സഭ അംഗങ്ങളുടെ എണ്ണം ആയിരമായി ഉയര്ത്താന് സര്ക്കാര് രഹസ്യനീക്കം നടത്തുന്നു എന്ന് കോണ്ഗ്രസ് ആരോപണം. പുതിയ പാര്ലമെന്റ് മന്ദിരം പൂര്ത്തിയാക്കുന്നതോടെ അടുത്ത തെരഞ്ഞെടുപ്പില് അംഗങ്ങളുടെ എണ്ണം ഉയര്ത്തുമെന്നാണ് കോണ്ഗ്രസ് ഉയര്ത്തുന്ന സംശയം. ലോക്സഭ അംഗങ്ങളുടെ എണ്ണം നിലവിലെ 543 ആയി നിശ്ചയിച്ചത് 1977ലാണ്. അന്ന് ഇന്ത്യയിലെ ജനസംഖ്യ 55 കോടി ആയിരുന്നു. ജനസംഖ്യ ഇപ്പോള് ഇരട്ടിയിലധികമായി ഉയര്ന്ന പശ്ചാത്തലത്തില് എംപിമാരുടെ എണ്ണവും കൂട്ടണം എന്ന ആവശ്യം നേരത്തെ ഉയര്ന്നിരുന്നു. മുന് രാഷ്ട്രപതി പ്രണബ് മുഖര്ജിയും ഈ നിര്ദ്ദേശത്തെ പിന്തുണച്ചിരുന്നു. ലോക്സഭയിലെ അംഗസംഖ്യ ആയിരമാക്കാന് കേന്ദ്രം നീക്കം നടത്തുന്നു എന്നാണ് കോണ്ഗ്രസ് ഇപ്പോള് ആരോപിക്കുന്നത്. ഭരണപക്ഷത്ത് നിന്ന് വ്യക്തമായ സൂചന ഇക്കാര്യത്തില് കിട്ടിയെന്ന് കോണ്ഗ്രസ് എംപി മനീഷ് തിവാരി ട്വീറ്റ് ചെയ്തു. രഹസ്യനീക്കം നടത്താതെ വിശാല പൊതുചര്ച്ച ഇക്കാര്യത്തില് വേണമെന്നും കോണ്ഗ്രസ് ആവശ്യപ്പെട്ടു. തെക്കേ ഇന്ത്യന് സംസ്ഥാനങ്ങളില് നിന്നുള്ള പ്രാതിനിധ്യം കുറയ്ക്കാന് ഇത് ഇടയാക്കും എന്ന് കാര്ത്തി ചിദംബരം കുറ്റപ്പെടുത്തി. പുതിയ പാര്ലമെന്റ് മന്ദിരം അടുത്ത വര്ഷം അവസാനം പൂര്ത്തിയാവും. ആയിരത്തിലധികം പേരെ ഉള്ക്കൊള്ളാന് പുതിയ ലോക്സഭയ്ക്ക് കഴിയും. ലോക്സഭ അംഗസംഖ്യ കൂട്ടാന് ആലോചനയുണ്ടായിരുന്നു എന്നതിന് ഇത് തെളിവെന്നും കോണ്ഗ്രസ് പറയുന്നു. ജനസംഖ്യ അടിസ്ഥാനത്തില് നിശ്ചയിച്ചാല് ഉത്തരേന്ത്യന് സംസ്ഥാനങ്ങളില് എംപിമാരുടെ എണ്ണം കൂടും. വനിതാസംവരണം നടപ്പാക്കുന്നതില് ഇപ്പോഴുള്ള എതിര്പ്പും അംഗസംഖ്യ കൂട്ടി നേരിടാം എന്ന ആലോചനയുമുണ്ട്. ആയിരത്തില് മൂന്നിലൊന്ന് വനിതകള്ക്കായി നീക്കിവച്ചാല് നിലവില് ഉള്ളവരുടെ സ്ഥാനത്തിന് ഭീഷണിയില്ല. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona. Last Updated Jul 26, 2021, 1:07 PM IST congress കോണ്ഗ്രസ് ലോക്സഭ Lok Sabha കേന്ദ്രം central government